Verlos Strand van dié blou bousel | Netwerk24
Verlos Strand van dié blou bousel
Deur Gideon Louw, Strand 18 Januarie 2020 00:01
Ons bly al baie jare in die Strand, stap gereeld op die heerlike harde sand van die strand, en ek swem elke middag so 'n bietjie as ek kan, daar by Melkbaai.
Wat my egter pla, is die onooglike blou ruïne wat daar op die strand in die middel van al die vakansie-aktiwiteite staan asof dit niks met die saak te doen het nie.
Toe ek 'n kind was (in die vroeë 1960's), was die gebou 'n baie funksionele stort/toilet/aantrekgerief. Daar was ook 'n heerlike kiosk aan die see se kant, waar ons lekker koue koeldrank, roomys en tjips kon koop.
Dit lyk my die gebou het nou in die sand begin wegsak, en die oorblywende boonste gedeelte word aan vandale oorgelaat.
Is daar nie 'n verbeeldingryke argitek en/of ontwikkelaar wat hierdie onooglike bousel in 'n winsgewende sukses kan omskep nie?
Of neem dit net weg en skraap sommer die strand skoon van al die los gruis wat die bouers van die promenade daar gelos het.